Predkladacia správa

Návrh zákona, ktorým sa mení a dopĺňa zákon č. 57/1998 Z. z. o Železničnej polícii v znení neskorších predpisov a o zmene a doplnení niektorých zákonov predkladá Ministerstvo dopravy, pôšt a telekomunikácií Slovenskej republiky ako iniciatívny návrh. 

Cieľom návrhu zákona, v čl. I, ktorým sa mení a dopĺňa zákon č. 57/1998 Z. z. o Železničnej polícii v znení neskorších predpisov, je rozšírenie pôsobnosti služby mýtnej polície v rámci Železničnej polície a úprava oprávnení a povinností policajtov, ktorí budú zaradení na novozriadených útvaroch služby mýtnej polície. Služba mýtnej polície bude vykonávať svoju pôsobnosť na vymedzených úsekoch diaľnic, ciest pre motorové vozidlá, na cestách I. triedy a na miestnych komunikáciách (ďalej len „určené cesty“). 

Navrhované oprávnenia a povinnosti policajta služby mýtnej polície budú predovšetkým smerovať k zabezpečeniu efektívnej a účelnej kontroly dodržiavania povinností vo vzťahu k meraniu hmotnosti, nápravových tlakov a rozmerov vozidla, ktoré budú vykonávané v súčinnosti so správcami komunikácií. 

V čl. II sa mení zákon č. 135/1961 Zb. o pozemných komunikáciách (cestný zákon) 
v znení neskorších predpisov, s cieľom rozšíriť pôsobnosť služby mýtnej polície aj do oblasti kontroly dodržiavania povinnosti označenia motorového vozidla nálepkou pri použití vymedzených úsekov diaľnic, ciest pre motorové vozidlá alebo ciest I. triedy. 	

V čl. III, ktorým sa dopĺňa zákon Slovenskej národnej rady č.372/1990 Zb. o priestupkoch  v znení neskorších predpisov sa navrhuje  upraviť pôsobnosť služby mýtnej polície pre riešenie priestupkov v blokovom konaní.

Predkladaný návrh zákona je v súlade s Ústavou Slovenskej republiky, všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie a Európskych spoločenstiev.
	
	Návrh zákona nezakladá nároky na štátny rozpočet. 

	Návrh zákona  nebude mať dopad na rozpočty obcí alebo rozpočty vyšších územných celkov, nebude mať dopad na obyvateľstvo, hospodárenie podnikateľskej sféry a iných právnických osôb, a ani na životné prostredie. Návrh zákona bude mať pozitívny vplyv na zlepšenie kvality cestnej infraštruktúry, nakoľko z dopravného prúdu budú vylúčené vozidlá spôsobujúce nadmerné deformácie povrchov vozoviek.

Predkladaný návrh zákona  bol predmetom rokovania Legislatívnej rady vlády Slovenskej republiky dňa 4. novembra 2008 a všetky pripomienky boli zapracované. Materiál sa predkladá bez rozporov.